
Uznesenie Mestský súd Bratislava IV vo veci žalobcu: A. B., narodený: neuvedené, bytom C. XX, XXX XX D., proti žalovanému: Slovenská republika v zastúpení: 1. Prezident Slovenskej republiky, Štefánikova 2, Bratislava, 2. Verejný ochranca práv, Grösslingova 35, Bratislava, 3. Národná rada Slovenskej republiky, Námestie Alexandra Dubčeka 1, Bratislava, 4. Ministerstvo vnútra Slovenskej republiky, Pribinova 2, Bratislava, 5. Ústavný súd Slovenskej republiky, Hlavná 110, Košice, 6. Štátna pokladnica, Radlinského 32, P.O.Box 13, Bratislava, o odmietnutí podania, takto
rozhodol: Súd podanie žalobcu zo dňa zo dňa 22.novembra 2020 odmieta. odôvodnenie: 1. Žalobca Krajskému súdu v Bratislave dňa 23.11.2020 doručil podanie zo dňa 22.novembra 2020 označené ako návrh na vydanie platobného rozkazu, ktorým sa domáhal vyplatenia mzdy a mzdových nárokov poslanca Národnej rady Slovenskej republiky ako aj iných príplatkov a náhrad, ako aj zaistenia prístupu do zariadenia ako poslancovi a iného plnenia, pričom toto plnenie nekonkretizoval tak, aby bolo určité a vykonateľné s uvedením čoho sa domáha proti jednotlivým v žalobe označený zástupcom žalovaného štátu Slovenskej republiky v bode 1. až 6. Žalobca v žalobe nesprávne označil žalobcu, keď neuviedol dátum narodenia, nesprávne označil zástupcov žalovaného štátu, ktorý za štát koná, neopísal zrozumiteľne skutočnosti, na základe ktorých sa domáha svojich práv a neoznačil dôkazy, ktoré by ním opísané skutočnosti preukazovali. Opísanie rozhodujúcich skutočností je zmätočné a nepresné a neopisuje, na základe čoho sa domáha svojho nároku, pričom žalobný nárok, žalobný návrh, teda to čoho sa žalobca žalobou domáha je opísaný nekonkrétne a nevykonateľne. Žaloba preto nemá náležitosti podľa § 132 Civilného sporového poriadku a pre tieto vady žaloby súd nemôže pokračovať v konaní. 2. Súd uznesením zo dňa 16.5.2024 číslo konania B1-9C/11/2021 - 44 vyzval žalobcu aby v lehote 15 dní od doručenia tohto uznesenia, odstránil vady žaloby zo dňa 22.novembra 2020 nasledovne: žalobu je potrebné doplniť o dátum narodenia žalobcu, o úplné označenie všetkých strán v spore a teda aj o označenie žalovaných a to tak, že ak žalovaným je fyzická osoba je potrebné ju označiť v žalobe menom, priezviskom, adresou trvalého pobytu alebo pobytu, dátumom narodenia alebo iným identifikačným údajom, ak je žalovaným právnická osoba, označuje sa názvom alebo obchodným menom, adresou sídla a identifikačným číslom organizácie, ak je pridelené, a ak je žalovaným v spore štát, označuje sa uvedením jeho názvu a názvu štátneho orgánu alebo právnickej osoby, ktorá za štát koná, žalobu je potrebné doplniť o pravdivé a zrozumiteľné opísanie rozhodujúcich skutočností s uvedením konkrétnych faktov a označením všetkých subjektov, ktorých sa konanie týka, a všetkých skutočností, na základe ktorých sa domáha ochrany svojho práva, žalobu je potrebné doplniť o označenie dôkazov, ktorých sa žalobca dovoláva, a musí byť zo žaloby zrejmé, čoho sa žalobca domáha od každého zo žalovaných, resp. zástupcov žalovaného, teda žaloba musí obsahovať žalobný návrh, aby bolo zrejmé čoho sa žalobca domáha proti jednotlivým žalovaným, resp,. zástupcom žalovaného, a aby bolo zrejmé o čom má súd konať a rozhodnúť a to tak, aby predmetný žalobný bol jasný, určitý, zrozumiteľný a v prípade,
že spočíva v plnení, aj vykonateľný niektorým zo zákonom prípustných spôsobov výkonu rozhodnutia, a ak sa žalovaný domáha peňažného plnenia je potrebné vyčísliť sumy, ktorých sa žalobca od žalovaného domáha, ak sa domáha určitého plnenia, ktoré spočíva v konaní je potrebné toto konanie opísať tak, aby bolo konkrétne a vykonateľné a nebolo pochýb o jeho určitosti, k návrhu je ďalej potrebné pripojiť dôkazy preukazujúce tvrdenia žalobcu, ktorých povaha to pripúšťa, okrem tých ktoré nemôže pripojiť bez vlastnej viny Súd zároveň žalobcu poučil, že ak v stanovenej lehote vady podania neodstráni v zmysle výroku tohto uznesenia súd podanie odmietne, ak nemožno pre uvedený nedostatok v konaní pokračovať. 3. Žalobcovi bolo uznesenie doručené dňa 31.5.2024. Lehota na opravu podania uplynula dňa 18.6.2024 a označená žalobkyňa v stanovenej lehote ani do dňa vydania tohto uznesenia podanie neopravila. 4. Podľa § 129 ods. 1 Civilného sporového poriadku, ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. 5. Podľa § 129 ods. 2 Civilného sporového poriadku v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 6. Podľa § 129 ods. 3 Civilného sporového poriadku, ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 7. Podľa § 131 Civilného sporového poriadku žaloba je procesný úkon, ktorým sa uplatňuje právo na súdnu ochranu ohrozeného alebo porušeného práva. 8. Podľa § 132 ods. 1 Civilného sporového poriadku v žalobe sa okrem všeobecných náležitostí podania uvedie označenie strán, pravdivé a úplné opísanie rozhodujúcich skutočností, označenie dôkazov na ich preukázanie a žalobný návrh. 9. Podľa § 132 ods. 2 Civilného sporového poriadku opísanie rozhodujúcich skutočností nemožno nahradiť odkazom na označené dôkazy. 10. Podľa § 132 ods. 3 Civilného sporového poriadku žalobca k žalobe pripojí dôkazy, ktorých povaha to pripúšťa, okrem tých, ktoré nemôže bez svojej viny pripojiť. 11. Podľa § 133 ods. 1 Civilného sporového poriadku fyzická osoba sa v žalobe označuje menom, priezviskom, adresou trvalého pobytu alebo pobytu, dátumom narodenia alebo iným identifikačným údajom. 12. Podľa § 133 ods. 2 Civilného sporového poriadku právnická osoba sa v žalobe označuje názvom alebo obchodným menom, adresou sídla a identifikačným číslom organizácie, ak je pridelené. 13. Podľa § 136 Civilného sporového poriadku, ak je to možné, žalobca v žalobe uvedie svoje telefónne číslo, elektronickú adresu, prípadne telefónne číslo a elektronickú adresu svojho zástupcu. Rovnako uvedie telefónne číslo a elektronickú adresu žalovaného a osôb, ktorých výsluch ako dôkazný prostriedok označil, ak sú mu známe. 14. Podľa § 137 Civilného sporového poriadku žalobou možno požadovať, aby sa rozhodlo najmä o a) splnení povinnosti, b) nároku na usporiadanie práv a povinností strán, ak určitý spôsob usporiadania vzťahu medzi stranami vyplýva z osobitného predpisu, c) určení, či tu právo je alebo nie je, ak je na tom naliehavý právny záujem; naliehavý právny záujem nie je potrebné preukazovať, ak vyplýva z osobitného predpisu, alebo d) určení právnej skutočnosti, ak to vyplýva z osobitného predpisu.
15. Konanie sa začína doručením žaloby alebo doručením návrhu na nariadenie neodkladného opatrenia alebo zabezpečovacieho opatrenia súdu (§ 156 Civilného sporového poriadku). Žaloba musí spĺňať zákonné náležitosti tak, aby bolo zrejmé čoho sa žalobca domáha od akého žalovaného a na základe akých skutočností a dôkazov. Pretože podanie žalobcu neobsahovalo zákonné náležitosti žaloby a to presné označenie žalobcu a žalovaného, čoho presne sa žalobca proti každému žalovanému, resp. jeho zástupcovi domáha a na základe akých konkrétnych a zrozumiteľne opísaných skutočností s uvedením a priložením konkrétnych dôkazov, súd uznesením vyzval žalobcu, aby uvedené nedostatky odstránil a podanie opravil. Žalobca podanie v zmysle uznesenia súdu neopravil a pre uvedené vady podania súd nemôže pokračovať v konaní, preto súd podanie odmietol v zmysle citovaného ustanovenia § 129 ods. 3 Civilného sporového poriadku. Poučenie: Proti tomuto uzneseniu možno podať odvolanie písomne do 15 dní odo dňa doručenia na podpísanom súde. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. (§ 363 a 364 Civilného sporového poriadku) Podľa § 365 ods. 1 až 3 Civilného sporového poriadku odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak sa podanie opraví alebo doplní v celom rozsahu v súlade s uznesením zo dňa 16.5.2024 číslo konania B1-9C/11/2021 - 44 najneskôr do uplynutia lehoty na podanie odvolania proti uzneseniu o odmietnutí podania zo dňa 18.7.2024 číslo konania B1-9C/11/2021 - 48, o odvolaní proti tomuto uzneseniu môže rozhodnúť súd, ktorý ho vydal (§ 129 ods. 4 Civilného sporového poriadku). Podľa zákona č. 327/2005 Z. z. má strana právo na poskytnutie právnej pomoci určeným advokátom alebo Centrom právnej pomoci, pokiaľ spĺňa podmienky na jej poskytnutie uvedené v tomto zákone.

